JÄÄPALLO-OTTELUIDEN TURVALLISUUSMÄÄRÄYKSET

1.	YLEISET PERIAATTEET

Jääpallo-otteluissa läsnä olevilla on oikeus odottaa, että kaikki mahdollinen on tehty heidän viihtyvyyden ja turvallisuutensa varmistamiseksi.

Turvallisuusmääräysten tarkoitus on varmistaa, että Suomessa pelattavat jääpallo-ottelut järjestetään voimassa olevien lakien ja asetusten mukaisesti.

Turvallisuusmääräysten laiminlyönti ja rikkominen voi johtaa Suomen Jääpalloliiton rangaistusmääräysten mukaisiin rankaisutoimenpiteisiin.

Näillä turvamääräyksillä ei siirretä jääpallo-ottelun järjestäjän tai kentän omistajan tai haltijan vastuuta Suomen Jääpalloliito ry:lle tai sen jäsenpiireille.

2.	SOVELTAMISALA

Jääpallo-otteluilla (jäljempänä ottelu) tarkoitetaan kaikkia Suomessa pelattavia Suomen Jääpalloliiton, sen jäsenpiirien ja seurojen (jäljempänä piiri ja seura) järjestämiä kansallisia tai kansainvälisiä otteluita.

Seuralla tarkoitetaan näissä määräyksissä liiton tai piirin sarjoissa sarjapaikan omaavaa yhdistystä.

3.	YLEISIÄ MÄÄRÄYKSIÄ
3.1.
Jääpallo-ottelu on kokoontumislain mukainen yleisötilaisuus, jonka järjestyksestä ja turvallisuudesta vastaa tilaisuuden järjestäjä.
3.2.
Suomen Jääpalloliitossa turvallisuudesta vastaa toiminnanjohtaja, jonka apuna voi olla turvallisuuspäällikkö.
3.3.
Seuroissa turvallisuudesta vastaavat seuran puheenjohtaja, johtokunta/hallitus, toimihenkilöt ja turvallisuusvastaava.
3.4.
Jääpallo-ottelun järjestäjä vastaa pelaajien, joukkueiden taustahenkilöiden, erotuomariston, katsojien, toimitsijoiden ja median turvallisuudesta.
3.5.
Jääpallo-ottelun järjestämisestä on tehtävä kirjallinen ilmoitus paikalliselle poliisiviranomaiselle vähintään viisi vuorokautta ennen tilaisuuden alkamista.
3.6.
Ilmoitusta ei tarvitse tehdä ottelusta, joissa vähäinen yleisömäärä ja ottelun luonne eivät edellytä toimenpiteitä turvallisuuden ja järjestyksen ylläpitämiseksi, kuten esim. järjestyksenvalvojien asettamista.

3.7.
Poliisi- ja pelastusviranomaiset voivat antaa ennakkoon tai jääpallo-ottelun aikana ohjeita ja määräyksiä ottelun järjestäjälle.
3.8.
Seura on vastuussa pelaajiensa, joukkueiden taustahenkilöiden, toimihenkilöidensä, johtajiensa ja kannattajiensa käytöksestä kaikissa ottelutapahtumissa.

4.	TURVALLISUUSMÄÄRÄYKSET 
4.1.
Liigaseurojen on nimettävä voimassa olevan järjestyksenvalvojakortin omaava henkilö turvallisuusvastaavaksi, jonka tehtävänä on laatia ottelutapahtumia koskeva turvallisuussuunnitelma, johtaa ottelun aikana turvallisuushenkilöstöä ja vastata ottelutapahtumien turvallisuudesta.
4.2.
Seuran on syytä ennen kauden alkua neuvotella paikallisten poliisi- ja pelastusviranomaisten kanssa otteluiden järjestykseen, turvallisuuteen, onnettomuus- ja pelastustilanteisiin liittyvistä asioista.
4.3.
Turvallisuusvastaava raportoi seurajohdolle kaikista turvallisuuteen ja järjestykseen liittyvistä asioista.
4.4.
Järjestyksenvalvojiksi valitaan ainoastaan järjestyksenvalvojakortin omaavia, turvallisuustehtäviin kykeneviä henkilöitä ja vähintään viranomaisten vaatima määrä.
4.5.
Järjestyksenvalvojat on koulutettava ennen kauden alkua ja koulutusta on jatkettava kauden aikana.
4.6.
Sisääntulo kentälle on järjestettävä niin, että turvallisuustarkastukset ovat mahdollisia.
4.7.
Kaikki myytävät juomat on kaadettava pahvisiin tai muovisiin kertakäyttömukeihin.
4.8.
Poliisi- ja pelastusajoneuvoille on järjestettävä pysäköintipaikat kentän välittömässä läheisyydessä sekä heille on taattava esteetön kulku.
4.9.
Yleisöä varten on varattava oma ensiapuhenkilöstö. Liikuntaesteisille on varattava oma katsomonosa tai omat erilliset paikat katsomossa. Saattajille on varattava riittävä määrä paikkoja.
4.10.
Tupakoinnin sallimisen tai kieltämisen osalta on noudatettava paikallisia määräyksiä.
4.11.
Seuran on selvitettävä kannattajilleen järjestykseen ja turvallisuuteen liittyvät määräykset.
4.12.
Jääpallo-ottelun järjestäjän tulee pyrkiä ottelun turvallisuuteen liittyvillä toimenpiteillä estämään ennakolta häiriöt ja vaaratilanteet.

4.13.
Pelaajien, joukkueiden taustahenkilöiden ja erotuomariston koskemattomuus sekä yleisönviihtyvyys ja turvallisuus on taattava koko ottelutapahtuman ajan. Kaikenlainen heihin kohdistuva herjaava käytös on kiellettyä. Mikäli herjaavaa käytöstä ilmenee, siihen on puututtava välittömästi
4.14.
Ottelutapahtumassa on käyttäydyttävä asiallisesti.
4.15.
Kaikenlainen rasismi tai rasistinen käyttäytyminen on kiellettyä ja se on pyrittävä estämään ennakolta. Mikäli rasismia ilmenee, siihen on puututtava välittömästi.
4.16.
Mikäli ottelussa anniskellaan alkoholia, siitä ei saa aiheutua häiriötä ottelutapahtumalle. Lisäksi on valvottava, ettei alkoholia nautita anniskelualueen ulkopuolella.
4.17.
Katsojien pääsy pelikentälle on estettävä ottelutapahtuman aikana.

4.1.	1. Jääpallo-otteluun ei saa tuoda

a)	päihdyttäviä aineita
b)	ampuma-aseita tai patruunoita
c)	räjähdysaineita tai räjähteitä
d)	terä- tai lyömäaseita
e)	ilotulitteita, soihtuja tai savuja
f)	laserkyniä tai vastaavia tai muita sellaisia esineitä tai aineita, joilla voidaan uhata toisen henkeä tai terveyttä tai joilla voidaan aiheuttaa vaaraa tapahtuman järjestykselle ja turvallisuudelle
g)	poliittisia, rasistisia tai muuten loukkaavia julisteita tai banderolleja

4.1.2.	Jääpallo-otteluun ei saa päästää henkilöä,

a)	joka on häiritsevästi päihtynyt
b)	jonka voidaan olettaa aiheuttavan häiriötä tai vaarantavan turvallisuutta tai hänellä on mukanaan 4.1.1.  a-f kohdassa mainittuja esineitä tai aineita
c)	jonka aikaisemman käyttäytymisen perusteella on syytä epäillä vaarantavan siellä järjestystä ja turvallisuutta

Sisäänpääsy jääpallo-otteluun voidaan estää myös henkilöltä, jonka hallusta tavataan sisääntulo-tarkastuksen yhteydessä 4.1.1.  g kohdassa mainittuja esineitä.

5.	TURVALLISUUSSUUNNITELMA
5.1.
Liigajoukkueiden on tehtävä turvallisuussuunnitelma, josta täytyy selvitä seuraavat asiat:

ottelutapahtumien perustiedot
ottelutapahtumien riskiluokitus
yhteystiedot ja turvaorganisaatiot
tietoa pääsylipuista ja kulkuluvista
ottelutapahtumien turvajärjestelyt, kuten
-	turvahenkilöstö sen määrä ja sijoittelu
-	porttitoiminta
-	kenttävalvonta
-	katsomovalvonta
-	liikuntarajoitteisten katsomon sijainti
-	ensiapu
-	liikenne ja pysäköinti
-	toiminta onnettomuustilanteissa
-	turva- ja tapahtumahenkilöstön koulutus
-	toimintaohjeet erilaisiin kriisi-, uhka-, rikos- ja onnettomuustilanteisiin
5.2.
Turvallisuussuunnitelma sekä sen liitteenä olevat määräykset on toimitettava poliisi- ja pelastusviranomaisille riittävän aikaisin ennen kauden alkua.
5.3.
Järjestyksenvalvojat jaetaan ryhmiin ja nimetä heille ryhmänjohtajat ja vastuualueet.

-	porttitoiminta
-	katsomovalvonta
-	kenttävalvonta
-	liikenne ja pysäköinti
5.4.
Turvallisuus- ja tapahtumaorganisaatiolle on annettava riittävä ottelutapahtumiin liittyvä koulutus. Toimintaohjeet on annettava kirjallisesti tai suullisesti.
5.5.
Koko jääpallo-ottelunjärjestävänorganisaation on sitouduttava turvallisuussuunnitelmaan ja noudatettava sitä.
5.6.
Turvallisuussuunnitelma sekä nämä määräyksen on pidettävä turvaorganisaation sekä viranomaisten saatavilla ottelutapahtumassa.

6.	JÄRJESTYKSENVALVOJATOIMINTA

JÄRJESTYKSENVALVOJAN VELVOLLISUUDET
6.1.
Järjestyksenvalvojan ensisijainen velvollisuus on varmistaa ja huolehtia kaikkien ottelutapahtumassa mukana olevien turvallisuudesta.
6.2.
Järjestyksenvalvojan on viipymättä ilmoitettava ottelutapahtuman järjestäjälle, tarvittaessa myös poliisille ja pelastusviranomaisille turvallisuutta vaarantavista seikoista sekä ryhdyttävä välittömästi tarvittaviin toimenpiteisiin turvallisuuden säilyttämiseksi.
6.3.
Järjestyksenvalvojan on varmistettava, ettei ottelutapahtumasta aiheudu vaaraa, eikä kohtuutonta häiriöitä sivullisille, liikenteelle, ympäristölle tai kotirauhalle.
6.4.
Järjestyksenvalvojan on varmistettava, ettei ottelutapahtumassa vahingoiteta toisten omaisuutta.

6.5.
Järjestyksenvalvojan on estettävä pääsy ottelutapahtumaan henkilöltä, jonka päihtymyksensä, käyttäytymisensä tai varustautumisensa vuoksi on perusteltua epäillä vaarantavan järjestystä ja turvallisuutta.
6.6.
Järjestyksenvalvojan on toimessaan noudatettava poliisin tai pelastusviranomaisten ennakolta tai ottelutapahtuman aikana antamia ohjeita ja määräyksiä.
6.7.
Järjestyksenvalvojan on käytettävän ottelutapahtumassa Sisäasiainministeriön asetuksen (842/2003) mukaista järjestyksenvalvojan tunnusta (tunnistelaatta tai –liivi jossa on säädöksen mukainen tekstitys).

7.	JÄRJESTYKSENVALVOJAN OIKEUDET
7.1.
Järjestyksenvalvojalla on oikeus estää pääsy ottelutapahtumaan henkilöltä, jonka aikaisemman käyttäytymisensä perusteella on syytä epäillä vaarantavan järjestystä tai turvallisuutta. 
7.2.
Järjestyksenvalvojalla on oikeus estää sisäänpääsy henkilöltä, jonka epäillään pitävän hallussaan esineitä tai aineita, joiden hallussapito on lain mukaan tai ottelutapahtuman järjestäjän tai poliisien asettamien ehtojen mukaan kielletty.
7.3.
Järjestyksenvalvojalla on oikeus poistaa ottelutapahtumasta henkilö, joka esim. päihtyneenä häiritsee järjestystä tai muita henkilöitä, herjaa pelaajia, joukkueiden taustahenkilöitä, toimitsijoita tai katsojia, esiintyy uhkaavasti, meluamalla tai väkivaltaisuudella häiritsee tai vaarantaa turvallisuutta tai joka huomautuksista huolimatta jättää noudattamatta järjestyksen ja turvallisuuden ylläpitämiseksi annettuja tarpeellisia määräyksiä.
7.4.
Jos paikalta poistaminen on riittämätön toimenpide, eikä häiriötä voida muuten poistaa, järjestyksenvalvojalla on oikeus ottaa henkilö kiinni. Kiinniotettu on viipymättä luovutettava poliisille.
7.5.
Järjestyksenvalvojalla on tehtäväänsä suorittaessaan oikeus käyttää tarpeellisia voimakeinoja, mikäli turvallisuutta vaativa tilanne on välittömästi uhkaamassa eikä tilannetta voida sen kiireellisyyden takia muuten hoitamaan.

8.	JÄRJESTYKSEVALVOJIEN TOIMINTATAPA
8.1.
Järjestyksenvalvojan tehtävänä jääpallo-ottelussa on ylläpitää järjestystä ja turvallisuutta.
8.2.
Järjestyksenvalvojatoiminnan pitää olla yhteisen linjan mukaista.
8.3.
Järjestyksenvalvoja ei saa provosoida yleisöä omalla käytöksellään.
8.4.
Järjestyksenvalvojan pitää käyttää työskennellessään laissa ja asetuksessa määriteltyjä järjestyksen-valvojatunnuksia.

8.5.
Järjestyksenvalvoja on puolueeton eikä hän saa pukeutua kummankaan joukkueen asuihin.
8.6.
Järjestyksenvalvojan ei saa reagoida kummankaan joukkueen suorituksiin.
8.7.
Järjestyksenvalvoja ei saa tupakoida tehtäväpaikallaan eikä hän saa missään nimessä työskennellä päihteiden vaikutuksen alaisena.
8.8.
Järjestyshäiriöihin pitää puuttua välittömästi ja toiminnan on oltava nopeaa ja yhtenäistä.
8.9.
Järjestyksenvalvojan on tultava toimipaikalleen riittävän ajoissa. Työtehtävät päättyvät vasta, kun katsojat, pelaajat, joukkueiden taustahenkilöt ja erotuomaristo ovat poistuneet kentältä.

9.	SISÄÄNPÄÄSYN VALVONTA
9.1.
Jääpallo-otteluissa tai välittömässä läheisyydessä ei saa pitää hallussa ampuma-aseita tai patruunoita, räjähdysaineita tai räjähteitä, terä- tai lyömäaseita, ilotulitteita, soihtuja tai savuja taikka muita sellaisia esineitä tai aineita.
9.2.
Ottelun järjestäjällä on kokoontumislain mukaan yhdessä poliisin kanssa tai yksinään oikeus kieltää päihdyttävien aineiden hallussapito jääpallo-otteluissa. Tarkastuksista on ilmoitettava etukäteen esimerkiksi pääsylipuissa, ottelumainonnassa sekä sisääntuloportille sijoitettavassa opasteessa.
9.3.
Järjestyksenvalvojalla on oikeus ottaa pois tarkastuksissa löydetyt kielletyt esineet tai aineet. Pois otetut esineet tai aineet, joiden palauttamiselle ei ole lain mukaista estettä. tulee palauttaa omistajalleen hänen poistuessaan ottelusta.
9.4.
Jos tarkastus tehdään tarkastettavan suostumuksella vaatteiden päältä tunnustelemalla, on tarkastajan oltava samaa sukupuolta kuin tarkastettavan. Henkilö, joka kieltäytyy tarkastuksesta, jätetään tarkastamatta, mutta häntä ei tarvitse päästää jääpallo-otteluun.